Brüsszel, 5.1.2005

SEC(2004) 1723 végleges

Tervezet

AZ EK-EFTA EGYSÉGES ÁRUTOVÁBBÍTÁSI VEGYES BIZOTTSÁG 1/2005 HATÁROZATA

az egységes árutovábbítási eljárásról szóló, 1987. május 20-i egyezmény módosításáról

- Tervezet: a Bizottság közös álláspontja -(előterjesztő: a Bizottság)

INDOKLÁS

Az egységes árutovábbítási eljárásról szóló, 1987. május 20-i egyezmény[1] megállapította az EK és az EFTA országok közötti áruk szabad mozgásának megkönnyítésére vonatkozó intézkedéseket és alaki követelményeket.

Az árutovábbítási nyilatkozatok elkészítésére vonatkozó alaki követelmények túl szigorúak azokban az esetekben, amikor az árukat konténerekben közúti szállítóeszközön szállítják, és ez nem felel meg kereskedelmi gyakorlatnak a nagy forgalmú konténerállomásoknál.

Ezért helyénvaló bizonyos mértékű rugalmasságot engedélyezni az adatoknak az árutovábbítási nyilatkozatba történő bejegyzése során, amennyiben biztosítva van, hogy ezt követően a megfelelő adatokat feltüntetik. Ez a rugalmasság azonban az illetékes hatóságokra korlátozódik azon konténerek tekintetében, amelyeket közúti járművön szállítanak.

Ez a célja az EK-EFTA 1/2005 vegyes bizottsági határozattervezetnek. Ez a határozattervezet kedvező véleményt kapott az EK-EFTA egységes árutovábbítási munkacsoporttól.

E határozattervezetet benyújtják a Tanácshoz az EK-EFTA árutovábbítási vegyes bizottság által írásbeli eljárás formájában történő végső elfogadásának céljából kialakítandó közös álláspont érdekében.

Tervezet

AZ EK-EFTA EGYSÉGES ÁRUTOVÁBBÍTÁSI VEGYES BIZOTTSÁG 1/2005 HATÁROZATA

az egységes árutovábbítási eljárásról szóló, 1987. május 20-i egyezmény módosításáról

A VEGYES BIZOTTSÁG,

tekintettel az egységes árutovábbítási eljárásról szóló, 1987. május 20-i egyezményre[2] és különösen annak 15. cikke (3) bekezdésének a) pontjára,

mivel:

(1) Az induláskor igénybe vett szállítóeszköz azonosítóját és honosságát olyan kötelező információnak kell tekinteni, amelyet fel kell tüntetni az árutovábbítási nyilatkozat 18. rovatában.

(2) A nagy forgalmú konténerállomásokon előfordulhat, hogy az alkalmazandó közúti szállítóeszköz adatai az árutovábbítási eljárások alakiságainak elvégzésekor nem ismeretesek. Az árutovábbítási nyilatkozatban szereplő árut tartalmazó konténer azonosítója azonban hozzáférhető, és már az árutovábbítási nyilatkozat 31. rovatában feltüntetésre került.

(3) Ilyen körülmények között, és tekintettel arra, hogy az áru ilyen alapon ellenőrizhető, a rugalmasság elfogadható mértékéig megengedhető, hogy az árutovábbítási nyilatkozat 18. rovatát üresen hagyják, amennyiben biztosítható, hogy a megfelelő adatok a későbbiekben az adott rovatban feltüntetésre kerülnek.

(4) Az egyezmény szövegét ennek megfelelően módosítani kell.

A KÖVETKEZŐKÉPPEN HATÁROZOTT:

1. cikk

Az egységes árutovábbítási eljárásról szóló, 1987. május 20-i egyezmény A7. mellékletét e határozat mellékletével összhangban kell módosítani.

2. cikk

Ez a határozat az elfogadásának napján lép hatályba.

Ezt a határozatot …-tól/-től kell alkalmazni.

Kelt ...,…-án/én

A Vegyes Bizottság részéről

Az Elnök

MELLÉKLET

Az egységes árutovábbítási eljárásról szóló, 1987. május 20-i egyezmény A7. melléklete II. címének I. pontjában a 18. rovathoz tartozó magyarázat a következő, második albekezdéssel egészül ki:

“Amennyiben az árut közúti járművek által szállított konténerekben fuvarozzák, az illetékes hatóságok felhatalmazhatják a felelős vezetőt e rovat üresen hagyására, ha a kiindulási helyen logisztikai okokból nem lehet megállapítani az áruszállítási nyilatkozat kitöltésekor a szállítóeszköz azonosítóját és honosságát, és ha biztosítják, hogy a szállítóeszközre vonatkozó megfelelő információ a későbbiekben az 55. rovatban feltüntetésre kerül.”

[1] HL L 226., 1987.8.13., 2. o. A legutóbb a 2/2002 határozattal (HL L 4., 2003.1.9., 18. o.) módosított egyezmény.

[2] HL L 226., 1987.8.13., 2.o. A legutóbb a 2/2002 határozattal (HL L 4., 2003.1.9., 18.o.) módosított egyezmény.